በኢትዮጵያ ፈጣን ኢኮኖሚያዊ ልማት ተደንቀናል-የመገናኛ ብዙኃን ባለሙያዎች
አዲስ አበባ፤ ህዳር 2/2006 (ዋኢማ) – በኢትዮጵያ እየተመዘገበ ባለው ፈጣን ኢኮኖሚያዊ ልማት መደነቃቸውን የ6ኛው የአፍሪካ መገናኛ ብዙኃን ተሳታፊዎች ገለጹ።ባለሙያዎቹ ትናንት ጥቅምት 30/2006 ብሄራዊ ሙዚዬምን፣ አዲሱን የአፍሪካ ህብረት ህንፃ፣የብረታ ብረትና ኢንጅነሪንግ ኮርፖሬሽን የተለያዩ ፋብሪካዎችን ጎብኝተዋል።የአፍሪካ መገናኛ ብዙኃን ባለሙያዎች ከጉብኝቱ በኋላ እንዳሉት በአዲስ አበባ ከተማ የሚገነቡት የተለያዩ የመሰረተ ልማት አውታሮች ኢትዮጵያ በፈጣን የዕድገት ጎዳና ላይ መሆኗን ማሳያ ናቸው።ናይጄሪያዊው ጋዜጠኛ ዑመር ዳውድ ስለኢትዮጵያ ከዚህ ቀደም የነበረው ግምትና አገሪቱን ከጎበኘ በኋላ የታዘበው ፍጹም ተቃራኒ መሆናቸውን ተናግሯል።የነዳጅ ዘይት አምራች ያልሆነችው ኢትዮጵያ ፈጣን እድገት ማስመዝገቧ ለሌሎች የአፍሪካ አገራትም በምሳሌነት የሚጠቀስ መሆኑን ገልጿል።ከአምስት አመታት በፊት በአዲስ አበባ ጉብኝት ማድረጉን ያስታወሰው የሶማሌላንዱ ጋዜጠኛ መሃመድ ሙሳ በበኩሉ ከተማዋ በአጭር ጊዜ   ውስጥ ባሳየችው ለውጥ መደነቁን ተናግሯል።ህዝቡና የኢትዮጵያ መንግስት በአገሪቱ ለተመዘገበው እድገት በቁርጠኝነት እየተንቀሳቀሱ መሆናቸውን እንደሚያሳይም አመልክቷል።በቡርኪናፋሶ በህዝብ ግንኙነት ባለሙያነት የሚያገለግለው አሊ ካብሬ በበኩሉ አብዛኞቹ የአፍሪካ አገራት የተሟላ የልማት እቅድ ቢኖራቸውም   እቅዳቸውን እንደ ኢትዮጵያ በቁርጠኝነት ተግባር ላይ እያዋሉት አይደለም።ባለሙያው እንዳለው በአዲስ አበባ እየተገነቡ ያሉት የመኖሪያ ቤቶች፣ መንገዶችና ሌሎች የመሰረተ ልማት አውታሮች የአገሪቱን የወደፊት ተስፋ የሚያንጸባርቁ ናቸው።ሌሎች የአፍሪካ አገራትም ኢትዮጵያን ፈለግ እንዲከተሉ መክሯል ሲል ኢዜአ ዘግቧል።